Dit is 'n raadvra-diens, 'n navraagdiens, 'n hulpverleningsdiens en 'n kontakdiens, alles ineen gerol en dit is gratis.
Jaap van Deventer (083 226 8471) onderneem om as skakelman 'n rekord te skep en te onderhou van almal wat in sy buurt woon (of baie dikwels hier is) en deel van die stelsel wil wees. Hy het sy buurt gekies van die Dawidskraalrivier ooswaarts tot by die deurgrawing anderkant Kopjeweg.
Een keer per dag, na behoefte, stuur hy 'n epos aan al sy buurtlede om te sê watter hulp of inligting gesoek word. Almal wat kan help of oplossings het, het dan die geleentheid om te reageer deur hom te kontak. Geen name word genoem nie, net 'n verwysingsnommer.
Iemand wat aan ‘n versoek kan voldoen of kan help, hoef bloot met die skakelman te skakel (epos of foon), wat op sy beurt vir die lid wat die diens/inligting verlang die besonderhede sal gee van die persoon wat hulp of 'n oplossing aanbied. Al wat hy dus doen is om die persoon met die oplossing in kontak met die persoon met die behoefte te bring. Dit werk min of meer soos ‘n gebieds-kennisgewingbord – oor die internet.
Gerrit het dringend 'n spaarwiel vir sy boot se sleepwa nodig. Hy kontak die skakelman en vra: “Ek soek 'n kleinerige sleepwawiel met 4 boute”. Die versoek kom op die volgende HELPNET sirkel-epos. Gerrit se naam verskyn nie, net sy verwysingsnommer. Jan epos en sê hy het so 'n wiel. Gerrit word ingelig en hy kontak self vir Jan.
Hendrik neem sy gesin Wildtuin toe en soek iemand om in sy huis te slaap en na sy honde te kyk. Dit word ge-HELPNET. Hendrik kry om sekuriteitsredes net 'n verwysingsnommer. 'n Universiteitstudent met vakansie bied aan om te help. Die skakelman volg Hendrik se verwysingsnommer op, kontak hom en hy tree self met die student in verbinding.